壽雲岫徐友謙
作者：方一夔
朝代：宋

paragraphs: 武林有雲岫，上有方外士。
昔年謁秦皇，渡海萬羅綺。
蛾眉雖可憐，颯若風過耳。
歸來但却掃，隠見白雲裏。
舉案偕逸妻，應門付稚子。
野興老薇蕨，天香茁蘭芷。
自云初生時，彷彿記癸巳。
今年值甲午，六甲再輪起。
我來欲問道，浮榮如脫屣。
終年坐臯比，如折當門齒。
仙人據槁梧，今昔一隠几。
憐我壯非少，星霜後一紀。
石爐煉神丹，願留候薪水。
丹成逐仙去，千歲一洗髓。